PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FH/3/1/001	Bratislava 13. januára 2011	

Protimonopolný úrad Slovenskej republiky, odbor koncentrácií, v správnom konaní číslo 0039/OK/2010 začatom dňa 08. 12. 2010 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľa Skanska SK a.s. so sídlom Krajná 29, 821 04 Bratislava, IČO: 31 611 788 a podnikateľa SkyBau, s.r.o. so sídlom Veľká Okružná 26A, 010 01 Žilina, IČO: 31 570 011

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí výlučnej kontroly podnikateľom Skanska SK a.s., so sídlom Krajná 29, 821 04 Bratislava, IČO: 31 611 788 nad podnikom podnikateľa SkyBau, s.r.o., so sídlom Veľká Okružná 26A, 010 01 Žilina, IČO: 31 570 011 na základe Zmluvy o odplatnom prevode obchodných podielov v spoločnosti SkyBau, s.r.o., ktorá bola uzatvorená dňa 07. 12. 2010 medzi spoločnosťou Skanska SK a.s. so sídlom Krajná 29, 821 04 Bratislava, IČO: 31 611 788 ako kupujúcim a  Ing. Miroslavom Trnovským, Hollého 53, Žilina, Ing. Petrom Janíčkom, 340 Gbeľany a Ing. Dušanom Trnovským, Revolučná 6, Žilina ako predávajúcimi.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 4243/2010 dňa 08.12.2010 doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom spoločnosť Skanska SK a.s., Krajná 29, 821 04 Bratislava, IČO: 31 611 788 (ďalej len „Skanska SK“) prostredníctvom splnomocneného právneho zástupcu Mgr. Tomáša Marettu, advokáta, Advokátska kancelária Čechová & Partners, Štúrova 4, 811 02 Bratislava (ďalej len „právny zástupca“) oznamuje koncentráciu spočívajúcu v nadobudnutí výlučnej kontroly podnikateľom Skanska SK nad podnikom podnikateľa SkyBau, s.r.o., Veľká Okružná 26A, 010 01 Žilina, IČO: 31 570 011 (ďalej len „SkyBau“) na základe Zmluvy o odplatnom prevode obchodných podielov v spoločnosti SkyBau, s.r.o., ktorá bola uzatvorená dňa 07.12.2010 medzi spoločnosťou Skanska SK ako kupujúcim a súčasnými spoločníkmi spoločnosti SkyBau, menovite Ing.  Miroslavom Trnovským, Hollého 53, Žilina (ďalej len „Ing. Miroslav Trnovský“), Ing. Petrom Janíčkom, 340 Gbeľany (ďalej len „Ing. Peter Janíček“) a Ing. Dušanom Trnovským, Revolučná 6, Žilina (ďalej len „Ing. Dušan Trnovský“) ako predávajúcimi (ďalej len „Zmluva“).
2.	Na základe doručenia predmetného Oznámenia koncentrácie sa dňa 08.12.2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) začalo správne konanie vo veci koncentrácie, ktorému bolo pridelené číslo 0039/OK/2010, o čom úrad informoval oznamovateľa koncentrácie listom zaevidovaným pod číslom 4322/PMÚ SR/2010 dňa 14.12.2010.
3.	Vzhľadom na to, že Oznámenie predmetnej koncentrácie obsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), v súlade so znením § 11 zákona začala dňa 09.12.2010 plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 4322/PMÚ SR/2010 zo dňa 14.12.2010.
4.	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur  bol uhradený dňa 08.12.2010.
5.	Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti: 
I.	 Podnikatelia
6.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
7.	Spoločnosť Skanska SK je akciovou spoločnosťou zapísanou v obchodnom registri Okresného súdu Bratislava I, odd. Sa, vložka č. 5012/B. Spoločnosť je súčasťou skupiny Skanska, ktorej najvyššou materskou spoločnosťou je Skanska AB, reg. č. 556000-4615, so sídlom Råsundavägen 2, SE-169 83 Solna, Švédske kráľovstvo a ktorej akcie sú trvalo obchodované na burze cenných papierov v Štokholme. Skupina Skanska sa primárne venuje stavebnej ako i developerskej činnosti. Zoznam spoločností skupiny Skanska je súčasťou spisového materiálu.
8.	Spoločnosť Skanska SK (pôvodne s obchodným menom Skanska BS a.s.), je právnym nástupcom spoločností Skanska PS a.s., Skanska Technológie a.s., Skanska Slovensko s.r.o., Skanska Reality SK, s.r.o. a STAMART MARTIN, s.r.o. v dôsledku zlúčenia predmetných spoločností so spoločnosťou Skanska SK, ku ktorému došlo s účinnosťou ku dňu 01.04.2010. 
9.	Predmetom činnosti spoločnosti Skanska SK je:
-	výstavba bytových stavieb a stavieb pre priemysel a služby,
-	výstavba inžinierskych stavieb – cestné komunikácie, železničné líniové stavby a ďalšia infraštruktúra,
-	vzduchotechnika a klimatizácie,
-	developerská činnosť – v oblasti inžinierskych stavieb a rezidenčný development v Bratislave a okolí,
-	doplnkové služby – služby prenájmu resp. zapožičania strojov a malej mechanizácie, zariadenia staveniska a dopravných prostriedkov vrátane súvisiacich služieb; služby odstraňovania a sanácie materiálov obsahujúcich azbest zo stavebných objektov a technológií; služby zabezpečenia dodávok vodných stabilných hasiacich zariadení vrátane súvisiacich služieb výučby a školenia pracovníkov; služby v oblasti predaja stavebných materiálov.

10.	Na území Slovenskej republiky má spoločnosť Skanska SK 50%-nú majetkovú účasť v nasledovných spoločnostiach:
-	UNIASFALT s.r.o. so sídlom 136, 919 09 Šelpice, IČO: 44 557 051. Podľa výpisu z obchodného registra sa spoločnosť zaoberá okrem iného výrobou brúsnych výrobkov, asfaltu a výrobkov z asfaltu.

-	Stredoslovenský asfalt s.r.o. so sídlom Osloboditeľov 66, 040 17 Košice, IČO: 44 563 655. Podľa výpisu z obchodného registra sa spoločnosť zaoberá okrem iného výrobou brúsnych výrobkov, asfaltu a výrobkov z asfaltu.

11.	Okrem uvedených spoločností, na území Slovenskej republiky pôsobí skupina Skanska prostredníctvom Skanska a.s. – organizačná zložka Slovensko, so sídlom Košovská cesta 16, 971 01 Prievidza, IČO: 36 061 603, ktorej zriaďovateľom je Skanska a.s., Líbalova 1, Praha 4, Chodov 149 00, Česká republika. 
12.	Z vyššie uvedených skutočností vyplýva, že Skanska SK je podnikateľom podľa osobitného predpisu (§ 2 Obchodného zákonníka), a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
13.	SkyBau – cieľová spoločnosť – je spoločnosť s ručením obmedzeným zapísaná v obchodnom registri Okresného súdu Žilina, odd. Sro, vložka č. 267/L. V súčasnosti sú spoločníkmi spoločnosti SkyBau Ing. Miroslav Trnovský, Ing. Peter Janíček a Ing. Dušan Trnovský.
14.	Predmetom činnosti spoločnosti SkyBau je vykonávanie bytových a občianskych stavieb, inžinierskych stavieb (vrátane vybavenia sídliskových celkov), priemyselných stavieb, dopravných stavieb, nákup a predaj nehnuteľností, sprostredkovanie obchodu, veľkoobchod v plnom rozsahu okrem koncesovaných živností, vedenie účtovníctva, obchod s legovanými oceľami, tvrdokovovými materiálmi a odpadom z nich.
15.	Spoločnosť SkyBau podľa účastníkov koncentrácie sa od svojho vzniku zaoberala stavebnou činnosťou pozemného staviteľstva a v rámci nej najmä výstavbou železobetónových monolitických konštrukcií bytových, občianskych a priemyselných objektov. V súčasnosti sa zaoberá komplexnou stavebnou činnosťou v oblasti pozemného staviteľstva, ktoré zahŕňa kompletnú dodávku stavebných prác hlavnej stavebnej výroby hrubých stavieb vrátane založenia, stavby na kľúč a inžiniersku činnosť.
16.	Z vyššie uvedených skutočností vyplýva, že SkyBau je podnikateľom podľa osobitného predpisu (§ 2 Obchodného zákonníka), a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
II.  Forma koncentrácie
17.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných   podnikateľov, alebo
b)	 	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)  	vlastníckych alebo iných práv k podniku alebo k jeho časti, 
b)  práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
18.	Dňa 07.12.2010 bola uzatvorená Zmluva, na základe ktorej spoločnosť Skanska SK získa 100 % obchodný podiel na základnom imaní a 100 % podiel na hlasovacích právach spoločníkov spoločnosti SkyBau.
19.	Vychádzajúc z Oznámenia koncentrácie, nadobudnutím 100%-ného obchod-ného podielu podnikateľa SkyBau získa podnikateľ Skanska SK možnosť vykonávať rozhodujúci vplyv na zloženie, hlasovanie a rozhodovanie orgánov podnikateľa SkyBau, a tým získa možnosť vykonávať rozhodujúci vplyv na jeho činnosť.
20.	V predmetnom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona spočívajúcu v získaní priamej výlučnej kontroly podnikateľom Skanska SK nad podnikom podnikateľa SkyBau na základe Zmluvy.
III.  Účastníci správneho konania a koncentrácie
21.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. Úrad teda zistil, že účastníkom správneho konania je  podnikateľ Skanska SK.
22.	Z údajov predložených v Oznámení koncentrácie vyplýva, že účastníkom predmetnej koncentrácie je podnikateľ Skanska SK ako podnikateľ, ktorý získava kontrolu nad podnikom podnikateľa SkyBau a podnikateľ SkyBau, nad ktorým sa kontrola získava.
IV.  Koncentrácia podliehajúca kontrole úradu
23.	Podľa § 10 ods. 1 zákona koncentrácia podlieha kontrole úradu, ak
a) 	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b) 	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.
24.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov  podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení            v písmenách a) až d) majú spoločne práva uvedené v písmene b).

25.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s Vyhláškou, ktorou sa ustanovujú podrobnosti o výpočte obratu.
26.	Vzhľadom na skutočnosť, že koncentrácia vznikla na základe Zmluvy dňa 07.12.2010 a podľa § 10 ods. 1 zákona sa do úvahy berie obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie, úrad pri posudzovaní, či predmetná koncentrácia podlieha kontrole úradu vychádzal z obratov dosiahnutých účastníkmi koncentrácie v roku 2009.
27.	Z predložených podkladov a informácií v Oznámení koncentrácie vyplýva, že predmetná koncentrácia podlieha kontrole úradu podľa § 10 ods. 1 písm. a) zákona, nakoľko spoločný celosvetový celkový obrat účastníkov koncentrácie za rok 2009 presiahol 46 000 000 eur a obaja účastníci dosiahli v Slovenskej republike celkový obrat za rok 2009 vyšší ako 14 000 000 eur.
28.	Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.
V.  Relevantné trhy
29.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Tovarové a priestorové relevantné trhy
30.	Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.
31.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
32.	Ako už bolo uvedené vyššie, podnikateľ Skanska SK vykonáva činnosti v oblasti stavebníctva, kde sa zaraďuje výstavba bytových stavieb a stavieb pre priemysel, výstavba inžinierskych stavieb, vzduchotechnika a klimatizácie, developerská činnosť a ďalšie doplnkové služby. V daných oblastiach pôsobí Skanska SK priamo prostredníctvom svojich závodov na území Slovenskej republiky.
33.	Podnikateľ SkyBau je slovenská spoločnosť, ktorá sa zaoberá stavebnou činnosťou v oblasti pozemného staviteľstva, ktorá zahŕňa kompletnú dodávku stavebných prác hlavnej stavebnej výroby hrubých stavieb vrátane založenia, stavby na kľúč a inžiniersku činnosť. 
34.	Z uvedeného teda vyplýva, že aktivity účastníkov koncentrácie Skanska SK a SkyBau sa na území Slovenskej republiky prekrývajú v oblastiach výstavby bytových budov a výstavby budov pre priemysel a služby.
35.	Podľa oznamovateľa koncentrácie je pre oblasť výstavby bytových budov charakteristické, že v nej pôsobí veľa stavebných spoločností, menších aj väčších. Vyšší podiel subdodávateľov na stavbe je potrebný z dôvodu špecifickosti výstavby a potreby množstva odborných pracovníkov. Na konkurentov sú pre menší rozsah stavieb kladené odlišné kritériá v porovnaní s požiadavkami investorov na realizátorov výstavby budov pre priemysel a služby alebo výstavby dopravnej infraštruktúry. 
36.	Podľa Oznámenia koncentrácie hlavným kritériom pre výber dodávateľa v oblasti výstavby bytových budov je cena, kým dôležitosť referencií a dobrého mena stráca na sile. Zadávateľmi zákaziek, najmä v prípade nových rezidenčných komplexov, sú spravidla súkromní developeri, ktorí predávajú byty konkrétnym záujemcom.
37.	Vychádzajúc z Oznámenia koncentrácie má stavebný priemysel predovšetkým lokálny charakter, čo vyplýva z viazanosti danej stavby na konkrétne miesto. Táto viazanosť na lokálne poskytovanie stavebných činností do určitej miery obmedzuje dovoz a vývoz stavebnej produkcie. Daný charakter podporuje aj skutočnosť, že odberatelia pri výbere realizátora stavby zvyčajne vyžadujú, aby mal skúsenosti s realizovaním stavby na území Slovenskej republiky. Stavebná produkcia realizovaná zahraničnými spoločnosťami sa takmer výhradne uskutočňuje prostredníctvom konzorcií so slovenskými spoločnosťami. 
38.	Podľa oznamovateľa koncentrácie oblasť výstavby budov pre priemysel a služby predstavuje poskytovanie stavebných služieb výstavby akýchkoľvek nebytových budov. Predmetná oblasť sa vyznačuje špecifickou štruktúrou danou charakterom a počtom podnikateľov, čo vyplýva z požiadaviek kladených zadávateľmi na realizátorov stavieb. 
39.	Zadávateľmi predmetných služieb v oblasti výstavby budov pre priemysel a služby sú najmä súkromní investori s vyššou vyjednávacou silou ako odberatelia služieb v oblasti výstavby bytových budov. Podľa oznamovateľa koncentrácie investori oslovujú stavebné spoločnosti priamo a významnú úlohu pri výbere realizátora hrajú predovšetkým referencie a skúsenosti stavebných spoločností s realizovaním stavieb podobného rozsahu, pričom investor posudzuje aj finančné zázemie a silu stavebnej spoločnosti. Realizátor musí byť dostatočne silný na to, aby bol schopný prefinancovať stavbu z vlastných zdrojov, keďže k zaplateniu od investora dochádza štandardne až po ukončení stavby. Niektorí investori požadujú po ukončení stavby zádržné do výšky 10 % z ceny ako záruku (napr. formou bankovej garancie).
40.	Podľa oznamovateľa koncentrácie na strane ponuky možno konštatovať zastupiteľnosť s vyhotoviteľmi bytových budov. Vychádzajúc z Oznámenia koncentrácie, vo všeobecnosti, väčšina zo stavebných spoločností, ktoré poskytujú služby v oblasti výstavby nebytových budov, je schopná bez významných dodatočných nákladov poskytnúť tiež služby komplexných stavebných prác pre výstavbu bytových budov, čo podľa oznamovateľa koncentrácie potvrdzuje aj zvýšený počet výstavby tzv. multifunkčných objektov, ktoré kombinujú ponuku priestorov určených na nebytové vyžitie (kancelárske priestory, obchodné prevádzky) a bytových priestorov. 
41.	Z predložených údajov a informácií vyplýva, že odberatelia v oblasti výstavby budov pre priemysel a služby vo všeobecnosti uprednostňujú dodávateľov na základe kvality, finančnej stability generálneho dodávateľa, schopnosti dodržiavania zmluvných podmienok, referencií, dobrej povesti a popredajných služieb, najmä riešenia záručných záväzkov. 
42.	Podľa Oznámenia koncentrácie lokálny charakter oblasti výstavby budov pre priemysel a služby určuje prítomnosť konzorcií s tuzemskými spoločnosťami, zamestnanci a subdodávatelia stavebných spoločností sú takmer výhradne zabezpečovaní lokálne resp. na národnej úrovni, investori požadujú od realizátorov skúsenosti s uskutočnením projektu obdobného rozsahu na území Slovenskej republiky.
43.	Oznamovateľ koncentrácie vychádzajúc aj z rozhodovacej praxe úradu navrhol v Oznámení koncentrácie vymedzenie relevantných trhov ako relevantný trh výstavby bytových budov na území Slovenskej republiky a relevantný trh výstavby budov pre priemysel a služby na území Slovenskej republiky. Zároveň však oznamovateľ uviedol, že na základe ponukovej zastupiteľnosti by relevantné trhy mohli byť vymedzené aj širšie.
44.	Vzhľadom na skutočnosť, že tak, ako bude uvedené nižšie, ani pri užšom vymedzení relevantných trhov nevedie predmetná koncentrácia k vytvoreniu alebo posilneniu dominantného postavenia, ktorého dôsledkom sú významné prekážky efektívnej súťaže, nebol dôvod na to, aby sa úrad v predmetnom prípade zaoberal presným vymedzením relevantných trhov a úrad ponechal v predmetnom prípade presné definície relevantných trhov otvorené.
Dopad koncentrácie na hospodársku súťaž
45.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára, alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu, alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára, alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.
46.	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad v ďalšej časti skúmal, či uskutočnením posudzovanej koncentrácie nedôjde na území Slovenskej republiky vo vyššie uvedených oblastiach k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže.
47.	Vzhľadom na to, že tak ako bolo uvedené vyššie, obaja účastníci koncentrácie, Skanska SK a SkyBau, pôsobia na území Slovenskej republiky v rovnakých oblastiach, posudzovaná koncentrácia je koncentráciou horizontálneho charakteru.
48.	Pri posudzovaní dopadov predmetnej koncentrácie na hospodársku súťaž vo vymedzených oblastiach úrad skúmal štruktúru trhu, intenzitu hospodárskej súťaže, bariéry vstupu a postavenie jednotlivých súťažiacich v daných oblastiach.
Výstavba bytových budov na území Slovenskej republiky
49.	Celkovú veľkosť trhu v oblasti výstavby bytových budov na území Slovenskej republiky vyčíslili účastníci koncentrácie na základe údajov o veľkosti stavebnej produkcie bytových budov v Slovenskej republike. Konkrétne údaje sú uvedené v nasledujúcej tabuľke:
Tab. č. 1:
Rok	Výstavba bytových budov v SR (v tis. eur)	
2007	1.495.400	
2008	1.767.000	
2009	1.392.800	
Zdroj: Ročenka slovenského stavebníctva 2010
50.	Na základe údajov o obrate v predmetnej oblasti, dosiahli účastníci nasledovné trhové podiely:
Tab. č. 2:
Rok	Trhové podiely účastníkov koncentrácie	
	Skanska SK	SkyBau	
2007	[0-5%]	[0-5%]	
2008	[0-5%]	[0-5%]	
2009	[0-5%]	[0-5%]	
Zdroj: Oznámenie koncentrácie
51.	Podľa Oznámenia koncentrácie sa výstavbou bytových budov v Slovenskej republike zaoberá viacero spoločností, pričom za hlavných konkurentov v predmetnej oblasti účastníci koncentrácie označili spoločnosti v nasledujúcej tabuľke:
Tab. č. 3:
	Trhové podiely hlavných konkurentov	
Doprastav, a.s.	[0-5%]	
ZIPP BRATISLAVA spol. s r.o.	[5-10%]	
Inžinierske stavby, a.s.	[0-5%]	
VÁHOSTAV – SK, a.s.	[0-5%]	
Zdroj: Oznámenie koncentrácie – kvalifikovaný odhad spoločnosti Skanska SK 
52.	Z vyššie uvedených skutočností vyplýva, že podnikateľ Skanska SK dosiahol v rokoch 2007 - 2009 v oblasti výstavby bytových budov v Slovenskej republike trhový podiel vo výške [0-5%]. Vzhľadom na to, že trhový podiel nadobúdanej spoločnosti SkyBau bol v rokoch 2007 - 2009 v tejto oblasti vo výške [0-5%], podnikateľ Skanska SK nadobudne po uskutočnení posudzovanej koncentrácie v oblasti výstavby bytových budov v Slovenskej republike podiel vo výške [0-5%].
53.	Na základe postavenia účastníkov koncentrácie a ich konkurentov v oblasti výstavby bytových budov na území Slovenskej republiky v súčasnosti úrad zistil, že posudzovaná koncentrácia významne nezasiahne do existujúcej trhovej štruktúry v predmetnej oblasti a že postavenie účastníkov koncentrácie v danej oblasti na území Slovenskej republiky sa po uskutočnení posudzovanej koncentrácie zmení nasledovne:
Tab. č. 4:
Trhové podiely po uskutočnení koncentrácie	
ZIPP BRATISLAVA spol s r.o.	Skanska SK + SkyBau	VÁHOSTAV – SK, a.s.	Inžinierske stavby, a.s.	Doprastav, a.s.	
 [5-10%]	[0-5%]	[0-5%]	[0-5%]	[0-5%]	
Zdroj: Oznámenie koncentrácie – výpočet úradu
54.	Vzhľadom na to, že tak ako už bolo uvedené vyššie, predmetnou koncentráciou sa štruktúra konkurenčného prostredia a postavenie účastníkov koncentrácie v oblasti výstavby bytových budov na území Slovenskej republiky významne nezmení, úrad dospel k záveru, že predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na posudzovanom trhu.
Výstavba budov pre priemysel a služby na území Slovenskej republiky
55.	Celkovú veľkosť trhu v oblasti výstavby budov pre priemysel a služby na území Slovenskej republiky vyčíslili účastníci koncentrácie na základe údajov o veľkosti stavebnej produkcie budov pre priemysel a služby v Slovenskej republike. Konkrétne údaje sú uvedené v nasledujúcej tabuľke:
Tab. č. 5:
Rok	Výstavba budov pre priemysel a služby v SR (v tis. eur)	
2007	2.271.100	
2008	2.763.700	
2009	2.527.800	
Zdroj: Ročenka slovenského stavebníctva 2010
56.	Na základe údajov o obrate v predmetnej oblasti, dosiahli účastníci nasledovné trhové podiely:
Tab. č. 6:
Rok	Trhové podiely účastníkov koncentrácie	
	Skanska SK	SkyBau	
2007	[0-5%]	[0-5%]	
2008	[0-5%]	[0-5%]	
2009	[0-5%]	[0-5%]	
Zdroj: Oznámenie koncentrácie
57.	Podľa Oznámenia koncentrácie sa výstavbou budov pre priemysel a služby v Slovenskej republike zaoberá viacero spoločností, pričom za hlavných konkurentov v predmetnej oblasti účastníci koncentrácie označili spoločnosti v nasledujúcej tabuľke:
Tab. č. 7:
	Trhové podiely hlavných konkurentov	
Doprastav, a.s.	[0-5%]	
ZIPP BRATISLAVA spol. s r.o.	[5-10%]	
Inžinierske stavby, a.s.	[0-5%]	
VÁHOSTAV – SK, a.s.	[0-5%]	
Zdroj: Oznámenie koncentrácie – kvalifikovaný odhad spoločnosti Skanska SK 
58.	Z vyššie uvedených skutočností vyplýva, že podnikateľ Skanska SK dosiahol v rokoch 2007 - 2009 v oblasti výstavby budov pre priemysel a služby v Slovenskej republike trhový podiel vo výške [0-5%]. Vzhľadom na to, že trhový podiel nadobúdanej spoločnosti SkyBau bol v rokoch 2007 - 2009 na tomto trhu vo výške [0-5%], podnikateľ Skanska SK nadobudne po uskutočnení posudzovanej koncentrácie v oblasti výstavby budov pre priemysel a služby v Slovenskej republike podiel vo výške [0-5%].
59.	Na základe postavenia účastníkov koncentrácie a ich konkurentov v oblasti výstavby budov pre priemysel a služby na území Slovenskej republiky v súčasnosti úrad zistil, že posudzovaná koncentrácia významne nezasiahne do existujúcej trhovej štruktúry v predmetnej oblasti a že postavenie účastníkov koncentrácie v danej oblasti na území Slovenskej republiky sa po uskutočnení posudzovanej koncentrácie zmení nasledovne:

Tab. č. 8:
Trhové podiely po uskutočnení koncentrácie	
ZIPP BRATISLAVA spol s r.o.	Skanska SK + SkyBau	Inžinierske stavby, a.s.	VÁHOSTAV – SK, a.s.	Doprastav, a.s.	
 [5-10%]	[0-5%]	[0-5%]	[0-5%]	[0-5%]	
Zdroj: Oznámenie koncentrácie – výpočet úradu
60.	Vzhľadom na to, že tak ako už bolo uvedené vyššie, predmetnou koncentráciou sa štruktúra konkurenčného prostredia a postavenie účastníkov koncentrácie v oblasti výstavby budov pre priemysel a služby na území Slovenskej republiky významne nezmení, úrad dospel k záveru, že predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na posudzovanom trhu.
Záver
61.	Vychádzajúc z uvedeného, najmä zo skutočnosti, že účastníci koncentrácie boli pred predmetnou koncentráciou a budú aj po jej uskutočnení vystavení podstatnej súťaži a vzhľadom na svoju ekonomickú silu sa nebudú môcť správať nezávisle, úrad dospel k záveru, že predmetná koncentrácia nevytvára alebo neposilňuje dominantné postavenie účastníkov predmetnej koncentrácie na relevantných trhoch vo vyššie uvedených oblastiach, ktorého dôsledkom sú významné prekážky efektívnej hospodárskej súťaže na týchto trhoch.
62.	V súlade s § 33 zákona úrad listom číslo 4450/PMÚ SR/2010 zo dňa 22.12.2010 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
63.	Účastník konania sa prostredníctvom právneho zástupcu k predmetnej výzve vyjadril listom zaevidovaným úradom pod číslom 75/2011 zo dňa 11.01.2011, v ktorom berie na vedomie výsledky šetrenia vykonaného úradom v predmetnej veci tak, ako sú opísané v liste č. 4450/PMÚ SR/2010 s výnimkou pripomienok tykajúcich sa obchodného tajomstva a formálnych úprav, ktoré boli v znení rozhodnutia zapracované a nepredkladá ďalšie návrhy na vykonanie dôkazov v predmetnej veci.
64.	S výnimkou pripomienok týkajúcich sa vymedzenia obchodného tajomstva a formálnych úprav, z vyjadrenia účastníka konania vyplýva, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky a že súhlasí so zisteniami a závermi úradu.
65.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e:
Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Sloven-skej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

    Mgr. Daniela Lukáčová
poverená riadením odboru koncentrácií

Rozhodnutie sa doručuje:

Mgr. Tomáš Maretta
Čechová & Partners
Štúrova 4
811 02 Bratislava